Denne artikel opdateres løbende med nyt indhold fra statsministerens nordjyske besøg. Klokken 9.00 åbnede døren sig til Mette Frederiksens ministerbil ude foran Hjørring Gymnasium. Hun er taget til Nordjylland for at møde nogle af de mennesker, som er blevet berørt af hendes regerings nylige beslutninger. Og første stop på dagens række af besøg er altså Hjørring Gymnasium. Her skal hun snakke med elever fra gymnasiet om, hvordan det har været at være lukket ned i 14 dage, i forbindelse med de lokale coronarestriktioner i syv nordjykse kommuner. Men besøget er også præget af demonstranter, der blandt andet stod ved gymnasiets indgang, da Mette Frederiksen mødte op. En af dem er landmanden Carsten Weinkouff fra Uggerby. Han er taget til Hjørring i sin traktor, fordi han mener, regeringen handler for egenrådigt. - Vi kan ikke leve med, at 51 procent kan bestemme over de 49. Vi bliver nødt til at have noget bredere, siger landmanden. "Med lov skal land bygges" står der på det store sorte skilt, der er monteret foran på Carsten Weinkouffs traktor. Og regeringen har også fået meget kritik for at have givet en ulovlig ordre om aflivningen af mink i Danmark. Landmanden fra Uggerby mener derfor også, at beslutningerne bliver taget for hurtigt i regeringen. - Vi skal ikke have så travlt. Der er ikke noget, der haster. Tag det med ro, og så få nogle brede løsninger, siger Carsten Weinkouff. Han fik også lov til at tage imod statsministeren, da hun ankom til Hjørring Gymnasium. Besøg har flere årsager Når Mette Frederiksen er færdig ved Hjørring Gymnasium, fortsætter hendes besøg længere syd på i det nordjyske. Hun skal besøge landmand Niels Hedermann Pedersen ved Brønderslev, der driver mælkebedriften Klovborg med 1270 malkekøer. Her skal hun snakke med landmanden om landbrugets grønne fremtid, inden den socialdemokratiske statsminister fortsætter længere sydpå i Jylland, hvor hun skal besøge en minkfarm. Derudover er formanden for Landbrug og Fødevarer, Søren Søndergaard, også med på besøget. Det vil altså sige, at statsministerens besøg i Nordjylland ikke kommer til at handle om vel nok det største emne, der præger landets nordligste del lige nu, nemlig minksituationen. Hvorfor statministeren ikke skal besøge en af de nordjyske minkfarme, hvor smitten startede, og hvor en tredjedel af alle minkfarme lå, er det ikke lykkedes TV2 Nord at få svar på.

Referat:
Statsminister Mette Frederiksen skal i løbet af torsdag besøge forskellige steder i Nordjylland. Hun starter i Hjørring, inden turen bevæger sig sydover mod Tylstrup ved Brønderslev.